माने भन्ज्याङको महिला भलिबल टिम
दाइहरूले भलिबल खेलेको सानैदेखि हेर्दै आएकी मानेभन्ज्याङ गाउँपालिका–५ की तारा श्रेष्ठलाई पनि खेल्ने रहर जाग्थ्यो । तर अवसर पाउँदैन्थिन् । १० वर्षअघि गाउँमै राष्ट्रपति रनिङ सिल्ड प्रतियोगिता हुने भयो । विद्यालयको छात्रा समूहबाट भलिबल खेल्ने मौका पाइन् । त्यसयता उनले लगातार भलिबल खेल्दै आएकी छन् ।
ओखलढुंगा — दाइहरूले भलिबल खेलेको सानैदेखि हेर्दै आएकी मानेभन्ज्याङ गाउँपालिका–५ की तारा श्रेष्ठलाई पनि खेल्ने रहर जाग्थ्यो । तर अवसर पाउँदैन्थिन् । १० वर्षअघि गाउँमै राष्ट्रपति रनिङ सिल्ड प्रतियोगिता हुने भयो । विद्यालयको छात्रा समूहबाट भलिबल खेल्ने मौका पाइन् । त्यसयता उनले लगातार भलिबल खेल्दै आएकी छन् ।यहाँको महिला भलिबल टिमको प्रतिनिधित्व गर्दै प्रदेश १ का विभिन्न जिल्लामा पुगिसकिन् । हाल महिला भलिबल ओखलढुंगाको क्याप्टेन हुन् तारा । उनले सातौं र आठौं राष्ट्रिय खेलकुद प्रतियोगितामा प्रदेशको टिममा सहभागी भएर खेलिन् । आठौँ राष्ट्रिय खेलकुद प्रतियोगितामा प्रदेशकै टिम क्याप्टेनको जिम्मेबारी सम्हालिन् । तारा हाल २४ वर्षकी भइन् । अझै उनलाई भलिबलप्रतिको आकर्षण उत्तिकै छ । सावित्री राई (२३) पनि तारासँगै स्कुलदेखि खेल्न सुरु गरेकी उनी जिल्लामा महिला भलिबलकी सम्भावना बोकेकी खेलाडी हुन् । ‘नेपालमा खेलकुदमा भविष्य त छैन,’ सावित्रीले भनिन्, ‘तर कम्तीमा विभागीय टिममा छनोट भएर खेल्न सके हुन्थ्यो भन्ने सपना छ ।’ घरको काम सकेर फुर्सद भएपछि भलिबल खेल्न निस्कने तारा, सावित्रीसँगै अहिले दर्जनौं छन् । महिला विधामा भलिबल प्रतियोगिता कमै हुन्छ । हालै मात्र ओखलढुंगा महिला भलिबल टिमले सोलुखुम्बुमा आयोजित प्रदेशस्तरीय प्रतियोगितामा पहिलो भयो । दुई वर्षअघि संखुवासभासँग पराजित यो टिम अहिले भने उत्कृष्ट फर्ममा छ । भोजपुरको ‘रामप्रसाद राई गाउँपालिका’ मा गत वर्ष भएको प्रदेशस्तरीय भलिबल प्रतियोगितामा टिम प्रथम भयो ।‘अहिले कुनै प्रदेशस्तरीय प्रतियोगिता हुने हो भने ओखलढुंगा महिला भलिबल टिम सबैभन्दा उत्कृष्ट छ,’ ताराले भनिन्, ‘हाम्रा खेलाडी फर्ममा छन्, यसअघि संखुवासभा बलियो थियो, उनीहरूको टिम अहिले कमजोर भएको छ ।’ जिल्ला महिला भलिबलको टिमका सबै खेलाडी मानेभन्ज्याङ गाउँपालिकाभित्रकै छन् । यस गाउँपालिकामा महिलाहरू भलिबल खेलमा अत्यन्तै आकर्षित छन् । ‘महिला भलिबल खेलाडीको संख्या धेरै छ,’ जिल्ला भलिबल संघका अध्यक्ष तथा भलिबलका राष्ट्रिय रेफ्रीसमेत रहेका रूपलाल तामाङले भने, ‘तर यो टिमले चाहेजस्तो अभ्यास, तालिम र अवसर पाएको छैन, यसका लागि सरकारी निकायले सहयोग गर्न तत्पर हुनुपर्‍यो ।’ गाउँपालिकाले बेलाबेलामा आयोजना गर्ने वडास्तरीय महिला भलिबल प्रतियोगिताको कारण यत्तिको संख्यामा भलिबलमा महिलाहरूको आकर्षण बढेको खेलाडीहरूको भनाइ छ । ‘सहयोग कसैको हुँदैन, हारगुहार गरेर, चन्दा उठाएर प्रतियोगितामा सहभागिता जनाउने गरेका छौँ,’ तारा श्रेष्ठले भनिन्, ‘भलिबल खेलकुद त्यसमा पनि महिला भनेपछि हेर्ने दृष्टिकोण टीठलाग्दो छ ।’ कोचिङ राम्रो भएर अभ्यास गर्ने हो भने राष्ट्रिय स्तरको खेलाडी जिल्लामै उत्पादन गर्न सकिने उनले बताइन् । अन्य महिलालाई प्रेरणा होस्, नयाँ पुस्ताहरू भलिबल खेलप्रति आकर्षित हुन् भन्ने उद्देश्यले भलिबल खेल्न नछोडेको उनले बताइन् । खेलकुदमा लागेका महिलालाई जिल्लाका विद्यालयले पार्ट टाइम खेलकुद प्रशिक्षक नियुक्त गर्न सके केही टेवा पुग्ने भलिबल संघका अध्यक्ष रुपलाल तामाङले बताए । काखे नानी भएका महिला भलिबल खेलमा आकर्षित हुन थालेका छन् । यही आकर्षणलाई सदुपयोग गर्न सके भलिबलमा प्रगति गर्न सकिने खेलाडीको भनाइ छ । राष्ट्रिय भलिबल संघकी उपाध्यक्ष निरोज मास्केले यि उत्साही र ऊर्जावान् खेलाडीको प्रोत्साहनका लागि वातावरण बनाउने हर सम्भव प्रयास गर्ने बताइन् । ‘आधारभूत आवश्यकताका लागि संघर्षरत यी खेलाडीको आर्थिक अवस्था उकास्न र राम्रो कोचको प्रबन्धमा संघले निःसन्देह पहल गर्छ,’ उनले भनिन् । केन्द्रदेखि मोसफलसम्मै पूर्वाधारको समस्या रहेकोले सरोकारवाला सबै पक्षले यता ध्यान दिनुपर्ने मास्कले बताइन् । 